Skooltassieprojek se Tassie-toer skop weer afMargolé Riekert en Sorina Erasmus deel ‘n grappie. (Foto: Leonie Bezuidenhout/Maroela Media) Solidariteit Helpende Hand het Maandag uit Pretoria weggespring met die jaarlikse Skooltassieprojek se Tassie-toer, waartydens skooltasse, wat skryfbehoeftes ter waarde van R380 elk bevat, aan behoeftige kinders landwyd uitgedeel word. Sorina Erasmus, beter bekend as Die Flooze, is die amptelike ambassadeur van die Skooltassieprojek, en het die verrigtinge gelei. Sy het die gehoor vermaak met haar gewilde snitte “Hoezit my tjomma?” en “Die Tennis Tune”. Meyer le Roux van Buffelsfontein-baardolie-faam en die gewilde sanger Adam Tas is ook verteenwoordigers van dié projek. Volgens Margolé Riekert, bestuurder van die Skooltassieprojek, lê die sewe motorfietse en twee bussies, wat deel is van die Tassie-toer-konvooi, ongeveer 1 300 km af. “Ons deel tassies uit in onder meer Bothaville, Orania, Hoopstad, Potchefstroom en Klerksdorp en beplan om Donderdag weer terug te wees in Pretoria.” Die Flooze begroet vir Meyer le Roux op sy motorfiets. (Foto: Leonie Bezuidenhout/Maroela Media) 4 600 tassies, met onder meer uitdraaikryte, ŉ legkaart, inkleurpotlode, grys potlode, ŉ liniaal, ŉ skerpmaker, ŉ skêr, ŉ uitveër, gom, pennesakkies en ŉ witbord met penne, word vanjaar uitgedeel. Meer as 170 skole reg oor die land het aansoek gedoen om tassies. Volgens Riekert gaan daar buiten Bybelleesboekies ook addisionele leesboeke uitgedeel word tydens die Tassie-toer. “Navorsing wat ons gedoen het toon dat soveel as 55% van graadeens in Afrikaanse skole nie hul eie leesboeke het nie.” Ondersteun die Skooltassieprojek deur die woord “Tassie” na 42266 te SMS. ’n SMS kos R30. Of besoek die webwerf by www.tassie.co.za.